FI Euroopan unionin virallinen lehti CE 84/54

(2004/C 84 E/0061)

KIRJALLINEN KYSYMYS E-3146/03

esittäjä(t): Cristiana Muscardini (UEN) komissiolle

(23. lokakuuta 2003)

Aihe: Sveitsin ja Adrianmeren välinen matkailu- ja kulttuurivesireitti

Komissio on varmasti tietoinen vesireittiä Locarno—Milano—Pavia—Venetsia koskevasta hankkeesta, johon liittyvät työt Lombardian alue on käynnistänyt yhteistyössä Piemonten alueen ja Sveitsin kanssa. Italiaa ja Sveitsiä koskeva Interreg III A -ohjelma 2000—2006, jonka toteuttaminen on käynnissä vesireittien kunnostamissuunnitelmien osalta, on jo hyväksytty. Hankkeeseen sisältyy vesireittien kunnostaminen ja Milanon seudulla sijaitsevien Granden ja Pavian kanavien siltojen korvaaminen. Kyseisiin töihin liittyy monitoiminnallisuus- ja kulttuurinäkökohtia, ja ne koskevat Euroopan vanhinta purjehduskelpoista kanavaa (Naviglio Grande) sekä kaikkein uudenaikaisinta Milanon seudulle rakennettua kanavaa (Naviglio di Pavia). Viimeksi mainittu on merkittävin Euroopassa 1800-luvun alussa rakennettu kanava-arkkitehtuuriteos. Hankkeen kokonaiskustannukset ovat arviolta 40 miljoonaa euroa.

1. Voiko komissio ilmoittaa, paljonko edellä mainitulle hankkeelle on suunnattu varoja Interreg III A -ohjelmasta?

2. Ottaen huomioon edellä mainittuihin kanavoihin perustuvan Sesto Calenden ja Pavian välisen vesireitin kunnostamisen merkityksen matkailun ja kulttuurin kannalta, katsooko komissio, että kyseisten rakenteiden kunnostaminen on ensiarvoisen tärkeää purjehduskelpoisen reitin luomiseksi Locarnon ja Venetsian välille?

3. Katsooko komissio, että ympäristö- ja maisemaystävällisen vesireitti-infrastruktuurin rakentaminen on yhtä tärkeää kuin laajat maanteiden ja rautateiden infrastruktuurihankkeet?

4. Olisiko komissio valmis rahoittamaan kyseistä kunnostushanketta käynnissä olevissa ohjelmissa määriteltyjen rajojen ja menettelyjen puitteissa?

Michel Barnier'n komission puolesta antama vastaus

(2. joulukuuta 2003)

Komission mielestä sisävesireitti-infrastruktuurien rakentamiseen suunnatut investoinnit ovat hyödyllisiä, koska niiden avulla voidaan turvata erilaisten liikennemuotojen (joki-, tie- rautatie- ja meriliikenne) säilyminen ja taata niiden saumaton toiminta. Komissio on yhteisrahoittanut vesiväylähankkeisiin liittyviä töitä erityisesti osana Euroopan laajuisia verkkoja ja rakennerahastoja koskevia hankkeita.

Lisäksi komissio ilmoittaa parlamentin jäsenelle, että Italiaa ja Sveitsiä koskevan Interreg III A -ohjelman kokonaismäärärahat ovat arviolta 74 442 644 miljoonaa euroa, joista Euroopan aluekehitysrahaston (EAKR) osuus on 25 560 000 miljoonaa euroa.

Ympäristön ja luonnon suojelun osalta on mainittava matkailun ja kulttuurin kannalta tärkeä Locarnon ja Milanon välinen vesireitti (Sesto Calenden ja Lonate Pozzolon välinen osuus), joka on osa Italiaa ja Sveitsiä koskevaa Interreg III A -ohjelmaa (lohko 2: maankäytön hallintaa ja ympäristöön ja kulttuuriin liittyvää suojelua koskevien yhteistyötoimien kehittäminen; toimenpide 2.3: liikenneinfrastruktuurien ja -järjestelmien yhdistäminen ja parantaminen). Yksi tämän lohkon ja toimenpiteen keskeisistä tavoitteista on vaihtoehtoisten liikennemuotojen tukeminen ja julkisten matkailukohteiden kehittäminen.

Komissio toteaa parlamentin jäsenelle, että Italiaa ja Sveitsiä koskevan Interreg III A -ohjelman ohjelmasuunnittelukomitea on hyväksynyt kaksi Locarnon ja Milanon välistä vesireittiä koskevaa hanketta. Ensimmäisessä hankkeessa toteutetaan Locarnon ja Milanon reittiä koskeva tutkimus. Toisen hankkeen tarkoituksena on rakentaa Sesto Calenden ja Lonate Pozzolon välinen osuus, koska se on ohjelman kohdealueilla reitin tukikelpoinen osuus. Näiden kahden hankkeen kokonaiskustannukset ovat 1,25 miljoonaa euroa, joista EAKR:n osuus on 346 500 euroa.

Komissio soveltaa rakennerahastoja koskevista asetuksista johtuvia tukitoimien hallintasäännöksiä. Kunkin ohjelman hankkeiden analysoinnista, arvioinnista ja valinnasta huolehtivat kansalliset ja alueelliset viranomaiset, jotka jäsenvaltiot ovat nimenneet ohjelmien seuranta- ja ohjauskomiteoiden hallintoviranomaisiksi ja jäseniksi. Komissio osallistuu vain yleiseen suunnittelutoimintaan, ja sen edustajalla on komiteoissa ainoastaan neuvoa-antava tehtävä. Hankkeiden on oltava valintamenettelyjen mukaisia ja täytettävä ohjelman tukikelpoisuusperusteet.